След като в началото на 1831 година полският парламент отхвърля унията с Русия, генерал Гейсмар се включва начело на кавалерийска дивизия във военната кампания за подчиняване на Полското кралство. Въстаниците му нанасят тежки поражения при Сточек (през февруари) и Игане (през април), вследствие на което Гейсмар изпада в немилост пред командирите си и е отстранен от служба. Възстановен е същото лято по лична заповед на царя. Участва в потушаването на въстанието в Южна Полша, а по-късно се присъединява с войските си към армията, обсаждаща Варшава. Гейсмар командва с успех една от щурмовите колони при атаката на 6 септември 1831 година. Царят го награждава с имение в Полша, а скоро след това Гейсмар получава и командване на корпус. През 1841 година е произведен в генерал от кавалерията. Година по-късно се уволнява от армията.